CELEX: 52017PC0014
Language: ro
Date: 2017-01-13
Title: Propunere de DECIZIE A PARLAMENTULUI EUROPEAN ŞI A CONSILIULUI privind acordarea unei asistențe macrofinanciare Republicii Moldova

COMISIA EUROPEANĂ
            Bruxelles, 13.1.2017
            COM(2017) 14 final
            2017/0007(COD)
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind acordarea unei asistențe macrofinanciare Republicii Moldova
            {SWD(2017) 12 final}
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Republica Moldova s-a confruntat cu o perioadă dificilă în ultimii doi ani atât pe frontul economic, cât și pe cel politic. În noiembrie 2014 a izbucnit un scandal major de fraudă bancară, expunând probleme grave de guvernanță care au fost însoțite de atunci de instabilitate politică – inclusiv formarea a trei guverne diferite după alegerile din noiembrie 2014 și înlocuirea guvernatorului Băncii Naționale a Moldovei (BNM) – și de proteste de stradă. Aceste evoluții au condus, de asemenea, la o decelerare a creșterii economice, la suspendarea sprijinului bugetar de către partenerii internaționali ai Moldovei și la o înrăutățire a poziției bugetare și a balanței de plăți. Dificultățile economice au fost agravate de recesiune sau de slaba activitate economică a unora dintre partenerii comerciali regionali cheie ai Moldovei (în special Rusia, dar și Belarus și Ucraina), evoluții care au redus exporturile și transferurile de fonduri. Acest efect a fost compensat doar parțial de intensificarea schimburilor comerciale cu UE în urma intrării în vigoare a acordului de asociere semnat în 2014, care prevede crearea unei zone de liber schimb aprofundate și cuprinzătoare (DCFTA).
            
            
               În acest context, Moldova a solicitat sprijin din partea Fondului Monetar Internațional (FMI). După negocieri îndelungate și dificile, care au reflectat instabilitatea politică existentă, în iulie 2016 autoritățile au ajuns în cele din urmă la un acord cu FMI cu privire la un program care va fi sprijinit de un acord pe trei ani privind o facilitate extinsă de credit și un mecanism de finanțare extinsă (ECF/EFF). Acordul a fost aprobat de Consiliul FMI la 7 noiembrie 2016. Acest acord a fost posibil în urma unui nou angajament din partea autorităților, după numirea unui nou guvern condus de prim-ministrul Filip în ianuarie 2016 și a unui nou guvernator al Băncii Centrale, în martie 2016, de a aborda problemele de guvernanță din sectorul financiar și din cadrul gestiunii finanțelor publice (GFP). Potrivit acordului financiar convenit cu FMI, accesul ar reprezenta 75 % din cota Moldovei în FMI (129,4 milioane DST sau aproximativ 161 de milioane EUR). Scopul ECF/EFF este de a face îmbunătățiri rapide ale guvernanței și supravegherii în sectorul financiar, de a consolida politicile pentru a asigura stabilitatea macroeconomică și financiară și de a încuraja creșterea durabilă și favorabilă incluziunii. 
            
            
               Ar trebui remarcat faptul că, în urma concluziilor Consiliului Afaceri Externe din 15 februarie 2016, o foaie de parcurs pentru reformele prioritare a fost convenită între UE și autoritățile moldovene cu scopul de a relansa principalele reforme structurale; termenul a fost stabilit pentru 31 iulie 2016. De atunci s-au înregistrat progrese substanțiale în ceea ce privește punerea în aplicare a acestei foi de parcurs, dar, până în prezent, nu au fost abordate toate preocupările UE, exprimate în concluziile Consiliului din februarie.
            
            
               Guvernul Moldovei a solicitat, de asemenea, asistență macrofinanciară (AMF) din partea UE în august 2015 și și-a reiterat solicitarea în martie 2016
                  1
               . Ca urmare a acestei solicitări și având în vedere evoluțiile politice și economice de după 2014, Comisia Europeană prezintă, așadar, Parlamentului European și Consiliului o propunere de decizie privind acordarea unei asistențe macrofinanciare Republicii Moldova, în valoare de până la 100 de milioane EUR. Din această sumă, 60 de milioane EUR ar urma să fie furnizate sub formă de împrumuturi și 40 de milioane EUR sub formă de granturi. Suma propusă este justificată pe baza unei evaluări actualizate a nevoilor de finanțare externă ale țării, a nivelului programului FMI, a considerentelor legate de repartizarea sarcinii și a marjei de manevră disponibile în bugetul UE.
            
            
               Asistența macrofinanciară (AMF) propusă din partea UE va ajuta Moldova să își acopere o parte din nevoile reziduale de finanțare externă în perioada 2016-2018, estimate la 442 de milioane USD (402 milioane EUR), în contextul noului program al FMI. Operațiunea ar permite reducerea pe termen scurt a vulnerabilităților economiei legate de situația bugetară și de balanța de plăți. Ea ar fi concepută și pusă în aplicare în cooperare cu programele de ajustare și de reformă pe care Moldova le convine împreună cu FMI și cu Banca Mondială, precum și cu reformele convenite în contextul operațiunilor de sprijin bugetar ale UE și al acordului DCFTA. 
            
            
               Punerea în aplicare a operațiunii propuse ar trebui să meargă mână în mână cu reluarea plăților în cadrul operațiunilor de sprijin bugetar finanțate de Instrumentul european de vecinătate (IEV). Acestea au fost înghețate de la începutul anului 2015, reflectând preocupările legate de guvernanță și de lipsa de fiabilitate a strategiei politicii macroeconomice.
            
            
               După cum rezultă și din documentul de lucru al serviciilor Comisiei care însoțește prezenta propunere, Comisia consideră, bazându-se, în același timp, și pe evaluarea situației politice efectuată de Serviciul European de Acțiune Externă, că sunt îndeplinite condițiile politice și economice preliminare pentru operațiunea de AMF propusă.
            
            
               •Contextul general 
            
            
               Perspectivele macroeconomice pentru Moldova rămân vulnerabile, însă combinația dintre recentele măsuri de ajustare și perspectiva unei reluări a asistenței din partea donatorilor străini a ajutat țara să își recâștige o anumită stabilitate.
            
            
               După o încetinire evidentă a ritmului de creștere în 2014, Moldova a intrat în recesiune în 2015, PIB-ul ei scăzând cu 0,5 % în acel an din cauza următoarelor fenomene: (a) condiții meteo nefavorabile care au cauzat o reducere de 13,4 % a producției agricole; (b) o scădere accelerată a transferurilor de fonduri și o performanță slabă a exporturilor, ceea ce a reflectat recesiunea sau activitatea economică slabă a unora dintre partenerii comerciali principali ai Moldovei, în special Belarus, Rusia și Ucraina; (c) slaba expansiune a creditării interne ca urmare a problemelor din sistemul bancar și a înăspririi politicii monetare; și (d) o comprimare bugetară cauzată, în parte, de suspendarea asistenței oferite de donatorii internaționali, dar și de scăderea veniturilor fiscale ca urmare a recesiunii, ceea ce a afectat în mod semnificativ, printre altele, programul de investiții publice pentru 2015. După ajustarea din 2015, se așteaptă ca economia Moldovei să se redreseze doar lent în 2016 și în anii următori. În 2016, se estimează că PIB-ul va crește cu aproximativ 2 %. În 2016, creșterea va continua să fie constrânsă de reducerile bugetare și de condițiile dure de creditare, precum și de fluxurile reduse de transferuri de fonduri și de creșterea tarifelor locale la energie, ceea ce va menține discret consumul privat. Între timp, reorientarea către piețele UE va lua timp și va necesita investiții.
            
            
               După o accelerare de la 4,7 % în decembrie 2014 la 13,5 % în decembrie 2015 (de la an la an), inflația prețurilor de consum s-a înscris pe o traiectorie descendentă, ajungând la 3,0 % în septembrie 2016. FMI estimează o inflație anuală medie de 6,9 % pentru 2016 și de 4,9 % pentru 2017.
            
            
               Guvernul s-a confruntat cu presiuni bugetare substanțiale din cauza scăderii veniturilor bugetare ca urmare a unei activități economice mai slabe și a întreruperii sprijinului bugetar din partea donatorilor. Acești factori au contribuit la creșterea deficitului bugetar de la 1,9 % din PIB în 2014 la 2,3 % din PIB în 2015. În concordanță cu programul convenit cu FMI, guvernul a adoptat un text revizuit de buget 2016, semnat de președinte la 4 octombrie 2016, text care prevede măsurile de ajustare necesare atât în ceea ce privește cheltuielile, cât și veniturile, astfel încât să se atingă ținta de deficit de 3,2 % din PIB. 
            
            
               În ansamblu, economiile făcute atât prin măsuri privind veniturile, cât și prin măsuri privind cheltuielile s-au ridicat la 2,2 miliarde lei, respectiv 1,7 % din PIB în 2016. Printre acestea se numără măsurile de control al masei salariale (inclusiv prin reducerea posturilor vacante), precum și diverse măsuri pentru a îmbunătăți colectarea impozitelor și pentru a reforma administrația fiscală și a reduce numărul excesiv de scutiri de taxe).
            
            
               Ponderea datoriei publice în PIB a crescut de la 36 % la sfârșitul anului 2014 la 45 % la sfârșitul anului 2015. Aceste estimări iau în considerare împrumuturile de urgență cu garanții de stat acordate de BNM celor trei bănci în curs de lichidare. Creșterea datoriei publice din anul precedent a fost determinată în mare măsură de componenta datorie internă. Datoria publică externă a crescut mai puțin (de la 18 % din PIB în 2014 la 21 % din PIB la sfârșitul anului 2015) și creșterea s-a datorat în principal deprecierii leului. Datoria externă este în cea mai mare parte datorie pe termen mediu și lung datorată unor creditori multilaterali și bilaterali în condiții mai puțin restrictive.
            
            
               În 2015, deficitul de cont curent a scăzut la 293 de milioane EUR (cu 40 % de la an la an), ca urmare a unei scăderi evidente a prețurilor la energia importată și a nivelului scăzut al cererii interne, care a redus importurile. Însă ca procent din PIB, deficitul de cont curent a scăzut de la 6,7 % în 2014 la 5,0 % în 2015, din cauza scăderii PIB-ului exprimat în dolari în 2015 (aceasta reflectă și el atât scăderea PIB-ului real, cât și deprecierea leului).
            
            
               În ciuda evoluției economice și politice instabile din Moldova, intrările de ISD în 2015 nu au fost afectate. În 2015, intrările de ISD au atins 165 de milioane USD, comparativ cu 158 de milioane USD în 2014. Zonele economice libere ale Moldovei au jucat un rol important în atragerea ISD.
            
         
         
            
               Ca urmare a crizei din sectorul financiar, rezervele internaționale au scăzut cu 35 % între septembrie 2014 și februarie 2015, la 1,7 miliarde USD, echivalentul a aproape 4,3 luni de importuri. Mai precis, în acest interval, BNM a vândut din rezervele sale valutare, atât în vânzări speciale către cele trei bănci controlate de stat care au intrat în lichidare, cât și pe piața valutară, o sumă totală de 700 de milioane USD. Această scădere a reflectat parțial o creștere a nivelului de dolarizare a economiilor, deoarece încrederea în leu a scăzut. De atunci, reflectând stabilizarea și redresarea pieței de schimb valutar, Banca Centrală a acumulat rezerve valutare în valoare de 2,1 miliarde USD până în septembrie 2016, ceea ce reprezintă circa 5,1 luni de importuri preconizate. 
            
            
               După mai mulți ani de impas, procesul de reformă a realizat progrese considerabile în ceea ce privește punerea în aplicare a agendei de reforme structurale în ultimele șase luni, inclusiv acele reforme care fac parte din Foaia de parcurs privind acțiunile prioritare pentru reformă convenite cu UE în februarie 2016. Cu toate acestea, în unele domenii s-au înregistrat întârzieri în adoptarea de măsuri, ca de exemplu în ceea ce privește reforma administrației publice, numirea președintelui Comisiei naționale a pieței financiare (CNPF), precum și etapele în vederea liberalizării sectoarelor energiei electrice și gazului. UE a fost tot mai implicată în furnizarea de consultanță tehnică și strategică Moldovei în ceea ce privește reformele structurale, prin finanțarea unei echipe de 25 de așa-numiți consultanți de nivel înalt care lucrează alături de funcționarii de la nivel înalt din diferite instituții. Printre aceștia din urmă se numără prim-ministrul, ministrul de finanțe și guvernatorul BNM. Acest exercițiu fără precedent acoperă domenii de reformă deosebit de importante, cum ar fi reforma sectorului financiar, gestiunea finanțelor publice, auditul extern și punerea în aplicare a DCFTA.
            
            
               Previziunile realizate de FMI în luna noiembrie 2016 indică în plus nevoi semnificative în ceea ce privește balanța de plăți pentru perioada 2016-2018, deficitul total de finanțare externă fiind estimat la 469 de milioane USD (184 de milioane USD în 2016, 186 de milioane USD și 99 de milioane USD în 2018). Acest deficit de finanțare poate fi pus, în linii mari, pe seama a trei factori: un deficit de cont curent relativ mare, necesitatea de a constitui rezerve valutare și cerințele de amortizare importantă a datoriei preconizate. Noua operațiune de AMF propusă, în valoare de 100 de milioane EUR, ar urma să acopere 24,9 % din deficitul de finanțare rezidual estimat (după deducerea finanțării nete a FMI și a plății prevăzute a împrumuturilor din partea Băncii Mondiale bazate pe politici).
            
            
               •Dispoziții în vigoare în domeniul propunerii
            
            
               Decizia nr. 938/2010/UE privind acordarea unei prime asistențe macrofinanciare Republicii Moldova în valoare de 90 de milioane EUR sub formă de granturi a fost adoptată de Parlamentul European și de Consiliu la 20 octombrie 2010
                  2
               . Asistența a fost vărsată în întregime în perioada 2010-2012.
            
            
               •Coerența cu celelalte politici și obiective ale Uniunii
            
            
               Uniunea Europeană și Republica Moldova au dezvoltat o strânsă relație politică și economică de-a lungul anilor. Aceasta a condus la încheierea unui acord de asociere, ce includea o zonă de liber schimb aprofundată și cuprinzătoare (DCFTA), acord care a fost semnat la 27 iunie 2014 și care a intrat pe deplin în vigoare la 1 iulie 2016. Acordul de asociere a înlocuit Acordul de parteneriat și cooperare anterior și va permite asocierea politică și integrarea economică a Moldovei cu UE. Un program de asociere – aprobat în 2014 – stabilește o listă de priorități pentru activitățile comune din perioada 2014-2016, pe baza structurii acordului de asociere. Acesta este în prezent în curs de revizuire, în scopul de a elabora o versiune actualizată pentru perioada 2017-2019. Cadrul unic de sprijin pentru perioada 2014-2017 identifică sectoarele prioritare ale cooperării UE cu Moldova în cadrul Instrumentului european de vecinătate. De asemenea, activitățile comune au început să producă un nou cadru unic de sprijin pentru perioada 2017-2020. 
            
            
               Legăturile economice ale Moldovei cu UE sunt și ele importante. În 2015, UE a fost cel mai mare partener comercial al Moldovei, cu o cotă a schimburilor comerciale de 53 %, cu mult în fața Rusiei, cu 13 %. În 2016, cota respectivă a crescut și mai mult, la 62 %.
            
            
               Țările care sunt vizate de politica europeană de vecinătate sunt eligibile pentru AMF. Asistența macrofinanciară din partea UE ar veni în completarea granturilor mobilizate în cadrul Instrumentului european de vecinătate și al altor programe ale UE și, în special, a condiționalităților prevăzute în cadrul pachetelor de sprijin bugetar implementate de UE. Prin sprijinul acordat adoptării de către autoritățile moldovene a unui cadru corespunzător pentru politica macroeconomică și reformele structurale, asistența macrofinanciară din partea UE ar spori valoarea adăugată și eficiența intervențiilor financiare globale ale UE, inclusiv prin alte instrumente financiare.
            
            
               Deși Moldova se confruntă în continuare cu preocupări legate de situația drepturilor omului, precum și cu probleme privind guvernanța și statul de drept, autoritățile din Moldova dau dovadă de un angajament reînnoit în ceea ce privește rezolvarea provocărilor legate de guvernanța țării și avansarea în privința reformelor politice necesare. Cu toate acestea, înfăptuirea reformelor fundamentale rămâne indispensabilă pentru o punere în aplicare cu succes a AMF și va fi monitorizată îndeaproape.
            
            
               În acest context, se consideră că Moldova îndeplinește condițiile politice prealabile pentru a beneficia de asistența macrofinanciară acordată țărilor terțe, în special în ceea ce privește respectarea democrației, a drepturilor omului și a statului de drept, și este o țară cu care UE întreține relații politice și economice strânse. O evaluare detaliată a îndeplinirii acestor criterii politice pentru acordarea AMF, elaborată de Serviciul European de Acțiune Externă, este anexată la documentul de lucru al serviciilor Comisiei care însoțește propunerea. 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Rezumatul acțiunii propuse
            
            
               Operațiunea de asistență macrofinanciară în curs de examinare ar fi în valoare maximă de 100 de milioane EUR. Comisia propune să furnizeze cuantumul asistenței sub formă de împrumut pe termen mediu în valoare de până la 60 de milioane EUR și sub formă de granturi în valoare de până la 40 de milioane EUR. Asistența va contribui la acoperirea nevoilor reziduale de finanțare externă ale Moldovei din perioada 2016-2018 identificate de Comisie pe baza estimărilor efectuate de FMI. 
            
            
               Având în vedere amploarea operațiunii propuse, Comisia are în vedere eliberarea asistenței în trei tranșe. Primele două tranșe, compuse fiecare dintr-un element de grant de 10 milioane EUR și de o parte de împrumut de 20 de milioane EUR, ar urma să fie vărsate în 2017; a treia tranșă, compusă dintr-un element de grant de 20 milioane EUR și de o parte de împrumut de 20 de milioane EUR, ar urma să fie vărsată în prima jumătate a anului 2018. Asistența va fi gestionată de Comisie. Sunt aplicabile dispoziții specifice privind prevenirea fraudei și a altor nereguli, în conformitate cu Regulamentul financiar. 
            
            
               Plățile aferente asistenței macrofinanciare vor fi supuse unor condiții stricte, fiecare tranșă, inclusiv prima, fiind condiționată de progrese semnificative atât în ceea ce privește programul convenit cu FMI, cât și condițiile specifice de politică convenite cu UE în cadrul Memorandumului de înțelegere anexat la această operațiune. Aceste condiții de politică ar trebui să remedieze unele dintre deficiențele fundamentale arătate de-a lungul anilor de către economia Moldovei și de sistemul său de guvernanță economică. Printre posibilele condiționări s-ar putea număra cele privind reformele pentru consolidarea guvernanței în sectorul financiar, gestiunea finanțelor publice, reforma sectorului energetic și măsurile de însoțire în vederea consolidării sistemului de protecție socială, îmbunătățirea climatului investițional și sprijinirea punerii în aplicare a acordului DCFTA. 
            
            
               Decizia de a elibera asistența propusă sub formă de granturi și împrumuturi este justificată de nivelul de dezvoltare al Moldovei (măsurat în funcție de venitul pe cap de locuitor al țării) și de indicatorii datoriei. Ea va fi, de asemenea, în concordanță cu tratamentul acordat Moldovei de FMI și de Banca Mondială. Într-adevăr, Moldova este eligibilă pentru finanțare preferențială, atât din fondul FMI pentru reducerea sărăciei și creștere economică, cât și din partea Asociației Internaționale pentru Dezvoltare (IDA) a Băncii Mondiale. 
            
            
               •Temei juridic
            
            
               Temeiul juridic al prezentei propuneri este articolul 212 din TFUE. 
            
            
               •Subsidiaritate (pentru competență neexclusivă) 
            
         
         
            
               Principiul subsidiarității este respectat deoarece obiectivul restaurării stabilității macroeconomice pe termen scurt a Moldovei nu poate fi îndeplinit în mod suficient de către statele membre, ci poate fi realizat mai bine de către Uniunea Europeană. Motivele principale sunt constrângerile bugetare existente la nivel național și nevoia unei coordonări strânse între donatori pentru a maximiza amploarea și eficiența asistenței. 
            
            
               •Proporționalitate
            
            
               Propunerea respectă principiul proporționalității: ea se limitează la minimul necesar pentru a atinge obiectivul stabilității macroeconomice pe termen scurt și nu depășește ceea ce este necesar în acest scop. 
            
            
               Așa cum a constatat Comisia pe baza estimărilor făcute de FMI în contextul mecanismului de finanțare extinsă, valoarea noii AMF propuse corespunde unui procent de 24,9 % din necesarul rezidual de finanțare estimat pentru perioada 2016-2018. Acest lucru este în conformitate cu practicile standard privind repartizarea sarcinilor pentru operațiunile AMF, luând în considerare asistența promisă Moldovei de către alți donatori bilaterali și multilaterali.  
            
            
               •Alegerea instrumentului
            
            
               Finanțarea de proiecte sau asistența tehnică nu ar fi o soluție adecvată sau suficientă pentru atingerea obiectivelor macroeconomice. Principala valoare adăugată a AMF comparativ cu alte instrumente ale UE ar fi reducerea constrângerilor financiare externe și contribuția la crearea unui cadru macroeconomic stabil, inclusiv prin promovarea unei balanțe de plăți și a unei situații bugetare sustenabile, și a unui cadru adecvat pentru reformele structurale. Prin contribuția la instituirea unui cadru global corespunzător în materie de politică, AMF poate crește eficacitatea acțiunilor finanțate în Moldova prin alte instrumente financiare ale UE, cu aplicare mai restrânsă. 
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultarea părților interesate
            
            
               Asistența macrofinanciară este acordată ca parte integrantă a sprijinului internațional pentru stabilizarea economică a Republicii Moldova. Pentru elaborarea prezentei propuneri de acordare a unei asistențe macrofinanciare, serviciile Comisiei s-au consultat cu FMI și cu Banca Mondială, care au pus deja în aplicare programe financiare considerabile și pregătesc în prezent noi programe. La 20 septembrie 2016, Comisia a consultat Comitetul economic și financiar, care și-a dat avizul pentru proiectul de propunere. Comisia a menținut de asemenea contacte regulate cu autoritățile moldovene.
            
            
               •Obținerea și utilizarea expertizei
            
            
               În conformitate cu cerințele prevăzute de Regulamentul financiar, serviciile Comisiei au efectuat o evaluare operațională a circuitelor financiare și administrative ale Moldovei ca să se asigure că procedurile instituite pentru gestionarea programului de asistență, inclusiv a asistenței macrofinanciare, oferă garanții adecvate. Acestea au primit raportul final al evaluării operaționale, elaborat de o societate de consultanță în februarie 2016. Raportul concluzionează că situația actuală a circuitelor financiare și administrative ale Moldovei este, în linii mari, adecvată pentru a gestiona o nouă operațiune de asistență macrofinanciară, deși persistă o serie de deficiențe importante. Evoluția situației din acest domeniu va continua să fie monitorizată îndeaproape, și prin rapoarte de activitate periodice cu privire la reformele GFP elaborate de către delegația UE la Chișinău. 
            
            
               •Evaluarea impactului
            
            
               Asistența macrofinanciară a UE este un instrument de urgență cu caracter excepțional acordat în cazul unor dificultăți grave cu care se confruntă țările terțe la nivelul balanței de plăți. Prin urmare, această propunere de acordare a AMF este scutită de obligația efectuării unei evaluări a impactului în conformitate cu orientările Comisiei privind o mai bună legiferare [SWD(2015) 111 final], deoarece există un imperativ politic de a progresa rapid în această situație de urgență care necesită un răspuns prompt. 
            
            
               La nivel mai general, propunerile Comisiei de asistență macrofinanciară se bazează pe învățămintele desprinse din evaluările ex post efectuate asupra operațiunilor anterioare desfășurate în vecinătatea UE. Noua AMF și programul de ajustare și reformă economică aferent vor contribui la reducerea nevoilor de finanțare pe termen scurt ale Moldovei, sprijinind, în același timp, măsurile politice care urmăresc consolidarea balanței de plăți și a sustenabilității bugetare pe termen mediu și generând o creștere durabilă, completând așadar programul care urmează să fie convenit cu FMI. Aceste condiții de politică ar trebui să remedieze unele dintre deficiențele fundamentale arătate de-a lungul anilor de către economia Moldovei și de sistemul său de guvernanță economică. Printre posibilele condiționări s-ar putea număra, în principiu, cele privind reformele pentru consolidarea guvernanței în sectorul financiar, gestiunea finanțelor publice, reforma sectorului energetic și măsurile de însoțire în vederea consolidării sistemului de protecție socială, îmbunătățirea climatului investițional și sprijinirea punerii în aplicare a acordului DCFTA.
            
            
               4.IMPLICAȚII BUGETARE
            
            
               Asistența preconizată ar urma să fie furnizată sub formă de împrumut și de grant. Împrumutul ar urma să fie finanțat printr-o operațiune de împrumut pe care Comisia o va desfășura în numele UE. Impactul bugetar al asistenței sub formă de împrumut va corespunde provizionării Fondului de garantare al Uniunii Europene pentru acțiuni externe, la o rată de 9 % din sumele vărsate, de la linia bugetară 01 03 06 („Provizionarea Fondului de garantare”). Presupunând că primele două tranșe din împrumut (de 20 de milioane EUR fiecare) vor fi plătite în 2017, iar cea de-a treia tranșă (de 20 de milioane EUR) în 2018, provizionarea se va face în conformitate cu normele care reglementează mecanismul Fondului de garantare, în bugetele 2019-2020, pentru un cuantum de 3,6 milioane EUR și, respectiv, 1,8 milioane EUR
                  3
               . Componenta de grant a asistenței (10 milioane EUR pentru primele două tranșe și de 20 de milioane EUR pentru a treia tranșă) va fi finanțată din creditele de angajament din bugetele exercițiilor 2017 și 2018, de la linia bugetară 01 03 02 (Asistență macrofinanciară), plățile efectuându-se în 2017 și 2018. Pe baza prognozelor actuale privind utilizarea liniilor bugetare 01 03 02 și 01 03 06, Comisia estimează că impactul bugetar al operațiunii poate fi suportat.
            
            
               5.ALTE ELEMENTE
            
            
               •Clauza de reexaminare / de revizuire / privind încetarea de drept a efectelor juridice
            
            
               Propunerea include o clauză privind încetarea de drept a efectelor juridice. Asistența macrofinanciară propusă urmează să fie pusă la dispoziție pentru o perioadă de doi ani și jumătate, începând din prima zi după intrarea în vigoare a memorandumului de înțelegere.
            
            
               2017/0007 (COD)
            
         
         
            
               Propunere de
            
            
               DECIZIE A PARLAMENTULUI EUROPEAN ŞI A CONSILIULUI
            
            
               privind acordarea unei asistențe macrofinanciare Republicii Moldova
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 212,
            
            
               având în vedere propunerea Comisiei Europene
                  4
               , 
            
            
               după transmiterea proiectului de act legislativ către parlamentele naționale,
            
            
               hotărând în conformitate cu procedura legislativă ordinară
                  5
               ,
            
            
               întrucât:
            
            
               (1)Relațiile dintre Uniunea Europeană (denumită în continuare „Uniunea”) și Republica Moldova (denumită în continuare „Moldova”) continuă să se dezvolte în cadrul politicii europene de vecinătate (PEV) și al Parteneriatului estic. Moldova a aderat la Parteneriatul estic al UE în 2009, acțiune urmată de negocierea unui acord de asociere UE-Moldova. Acest acord, care include introducerea treptată a unei zone de liber schimb aprofundate și cuprinzătoare (DCFTA), a fost semnat în iunie 2014 și a intrat în vigoare la 1 iulie 2016.
            
            
               (2)Economia Moldovei a fost afectată considerabil de instabilitatea politică existentă în perioada dintre alegerile din noiembrie 2014 și ianuarie 2016, precum și de un scandal de fraudă bancară, de activitatea economică scăzută din regiune și de interdicțiile la importuri impuse de Rusia. Această situație a contribuit la apariția unei recesiuni, a unui deficit tot mai mare al balanței comerciale și a unei scăderi semnificative a rezervelor valutare în ultimul an. 
            
            
               (3)În urma numirii la începutul anului 2016 a unui nou guvern și a unui nou guvernator al Băncii Centrale, autoritățile au dat dovadă de un angajament reînnoit de a avansa cu reformele politice necesare și de a găsi soluții la provocările legate de guvernanța țării în sectorul financiar și în domeniul gestionării finanțelor publice. 
            
            
               (4)În sprijinul noii căi de reforme, a fost convenită o foaie de parcurs pentru reformele prioritare între UE și Moldova în conformitate cu concluziile Consiliului Afaceri Externe din 15 februarie 2016. Moldova a înregistrat progrese substanțiale în ceea ce privește punerea în aplicare a acestei foi de parcurs.  
            
            
               (5)Într-un context de tranziție politică și de dificultăți economice, în iulie 2016, autoritățile moldovene și Fondul Monetar Internațional (FMI) au convenit un acord pe trei ani privind o facilitate extinsă de credit și un mecanism de finanțare extinsă (ECF/EFF) în valoare de 178,7 de milioane USD. Acordul a fost aprobat de Consiliul FMI la 7 noiembrie 2016. În cadrul acestui program convenit cu FMI, este de așteptat ca autoritățile moldovene să facă îmbunătățiri rapide ale guvernanței și supravegherii în sectorul financiar, să consolideze politicile pentru a asigura stabilitatea macroeconomică și financiară și să încurajeze o creștere durabilă și favorabilă incluziunii.
            
            
               (6)Având în vedere înrăutățirea situației și a perspectivelor economice, Moldova a solicitat asistență macrofinanciară suplimentară din partea Uniunii în august 2015 și și-a reiterat cererea în martie 2016. 
            
            
               (7)Alocarea orientativă din partea Uniunii pentru Moldova în cadrul Instrumentului european de vecinătate (IEV) este de 610-746 de milioane EUR, inclusiv sprijin bugetar și asistență tehnică. Cu toate acestea, plățile aferente sprijinului bugetar din partea Uniunii au fost suspendate la începutul anului 2015, iar reluarea lor a fost condiționată de aprobarea unui nou program al FMI și de îndeplinirea tuturor condițiilor pentru sprijin bugetar.
            
            
               (8)Având în vedere că Moldova este o țară care face obiectul PEV, ea ar trebui să fie considerată eligibilă pentru a beneficia de asistență macrofinanciară din partea Uniunii.
            
            
               (9)Asistența macrofinanciară din partea Uniunii ar trebui să fie un instrument financiar excepțional de sprijin necondiționat și fără o alocare specială pentru balanța de plăți, care vizează satisfacerea necesităților imediate de finanțare externă ale beneficiarului și ar trebui să stea la baza punerii în aplicare a unui program de politică care să conțină măsuri ferme imediate de ajustare și de reformă structurală, menite să îmbunătățească poziția pe termen scurt a balanței de plăți.
            
            
               (10)Având în vedere că în Moldova există încă un deficit rezidual semnificativ de finanțare externă pentru balanța de plăți, în plus față de resursele furnizate de FMI și de alte instituții multilaterale, se consideră că asistența macrofinanciară pe care Uniunea ar urma să o furnizeze Moldovei este un răspuns adecvat, în actualele circumstanțe excepționale, la solicitarea Moldovei de sprijin pentru stabilizarea economică, alături de programul FMI. Asistența macrofinanciară din partea Uniunii ar sprijini stabilizarea economică și agenda reformelor structurale din Moldova, completând resursele puse la dispoziție în cadrul acordului financiar cu FMI.
            
            
               (11)Asistența macrofinanciară din partea Uniunii ar trebui să aibă drept scop sprijinirea restabilirii unei situații de finanțare externă durabile pentru Moldova, sprijinind astfel dezvoltarea sa economică și socială.
            
         
         
            
               (12)Asistența macrofinanciară din partea Uniunii ar trebui să meargă mână în mână cu executarea plăților aferente operațiunilor de sprijin bugetar în temeiul Instrumentului european de vecinătate (IEV). 
            
            
               (13)Stabilirea valorii asistenței macrofinanciare din partea Uniunii se bazează pe o evaluare cantitativă completă a nevoilor de finanțare externă reziduale ale Moldovei și ține cont de capacitatea acesteia de autofinanțare prin resurse proprii, în special de rezervele internaționale pe care le are dispoziție. Asistența macrofinanciară din partea Uniunii ar trebui să completeze programele și resursele furnizate de FMI și de Banca Mondială. Stabilirea valorii asistenței ia în considerare, de asemenea, contribuțiile financiare preconizate din partea donatorilor multilaterali și necesitatea de a asigura o repartizare echitabilă a sarcinii între Uniune și alți donatori, precum și aplicarea anterioară a celorlalte instrumente de finanțare externă ale Uniunii în Moldova și valoarea adăugată a implicării Uniunii în general.  
            
            
               (14)Luând în considerare nevoile de finanțare externă reziduale ale Moldovei, nivelul dezvoltării sale economice, măsurat în funcție de venitul și de rata sărăciei pe cap de locuitor, capacitatea sa de autofinanțare, în special rezervele internaționale de care dispune, și capacitatea sa de rambursare, stabilită pe baza unei analize de sustenabilitate a datoriei, o parte din asistență ar trebui furnizată sub formă de granturi.
            
            
               (15)Comisia ar trebui să garanteze faptul că asistența macrofinanciară din partea Uniunii este conformă, din punct de vedere juridic și al conținutului, cu principiile esențiale, cu obiectivele și cu măsurile adoptate în cadrul diferitelor domenii de acțiune externă și al altor politici pertinente ale Uniunii.
            
            
               (16)Asistența macrofinanciară din partea Uniunii ar trebui să sprijine politica externă a Uniunii față de Moldova. Serviciile Comisiei și Serviciul European de Acțiune Externă ar trebui să lucreze în strânsă colaborare pe parcursul operațiunii de asistență macrofinanciară pentru a coordona și a asigura coerența acțiunilor de politică externă ale Uniunii.
            
            
               (17)Asistența macrofinanciară din partea Uniunii ar trebui să susțină angajamentul Moldovei față de valorile pe care le are în comun cu Uniunea, printre care democrația, statul de drept, buna guvernanță, respectarea drepturilor omului, dezvoltarea durabilă și reducerea sărăciei, precum și angajamentul său față de principiile privind schimburile comerciale deschise, echitabile și reglementate.
            
            
               (18)O condiție prealabilă pentru acordarea asistenței macrofinanciare din partea Uniunii ar trebui să fie ca Moldova să respecte mecanismele democratice reale, printre care un sistem parlamentar pluripartit, și statul de drept, și să garanteze respectarea drepturilor omului. În plus, obiectivele specifice ale asistenței macrofinanciare din partea Uniunii ar trebui să consolideze eficiența, transparența și responsabilitatea sistemelor de gestionare a finanțelor publice, guvernanța și supravegherea sectorului financiar în Moldova și să promoveze reformele structurale având ca scop sprijinirea creșterii economice durabile și favorabile incluziunii, crearea de locuri de muncă și consolidarea bugetară. Atât îndeplinirea condițiilor prealabile, cât și realizarea obiectivelor respective ar trebui monitorizate periodic de către Comisie și Serviciul European de Acțiune Externă.
            
            
               (19)Pentru a se asigura că interesele financiare ale Uniunii în legătură cu asistența macrofinanciară din partea Uniunii sunt protejate în mod eficient, Moldova ar trebui să adopte măsuri corespunzătoare privind prevenirea și combaterea fraudei, a corupției și a oricăror alte nereguli legate de această asistență. În plus, ar trebui să se adopte dispoziții care să prevadă efectuarea de verificări de către Comisie și de audituri de către Curtea de Conturi.
            
            
               (20)Punerea la dispoziție a asistenței macrofinanciare din partea Uniunii nu aduce atingere competențelor Parlamentului European și ale Consiliului (în calitate de autoritate bugetară). 
            
            
               (21)Sumele de asistență macrofinanciară acordate sub formă de granturi și sumele provizioanelor necesare pentru asistența macrofinanciară acordată sub formă de împrumuturi ar trebui să corespundă creditelor bugetare prevăzute în cadrul financiar multianual.
            
            
               (22)Asistența macrofinanciară din partea Uniunii ar trebui gestionată de către Comisie. Pentru a garanta că Parlamentul European și Consiliul pot să urmărească punerea în aplicare a prezentei decizii, Comisia ar trebui să le informeze periodic cu privire la evoluțiile legate de asistență și să le furnizeze documentele relevante.
            
            
               (23)Pentru a asigura condiții uniforme de punere în aplicare a prezentei decizii, Comisiei ar trebui să i se confere competențe de executare. Aceste competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului
                  6
               .
            
            
               (24)Asistența macrofinanciară din partea Uniunii ar trebui să facă obiectul unor condiții de politică economică, ce urmează a fi consemnate într-un memorandum de înțelegere. Pentru a se asigura condiții de punere în aplicare uniforme și din motive de eficiență, Comisia ar trebui să fie abilitată să negocieze astfel de condiții cu autoritățile moldovene, sub supravegherea comitetului reprezentanților statelor membre, în conformitate cu Regulamentul (UE) nr. 182/2011. În conformitate cu regulamentul respectiv, procedura de consultare ar trebui să se aplice, ca regulă generală, tuturor cazurilor care nu sunt prevăzute în regulamentul respectiv. Având în vedere impactul potențial important al asistenței de peste 90 de milioane EUR, este adecvat să se utilizeze procedura de examinare pentru operațiunile care depășesc acest prag. Luând în considerare cuantumul asistenței macrofinanciare din partea Uniunii acordate Moldovei, pentru adoptarea memorandumului de înțelegere și pentru orice reducere, suspendare sau anulare a asistenței ar trebui să se aplice procedura de examinare,
            
            
               ADOPTĂ PREZENTA DECIZIE:
            
            
               Articolul 1
            
            
               1.Uniunea pune la dispoziția Moldovei asistență macrofinanciară cu o valoare maximă de 100 de milioane EUR (denumită în continuare „asistența macrofinanciară din partea Uniunii”), cu scopul de a sprijini stabilizarea economică a Moldovei și o agendă consistentă de reforme. Din suma maximă respectivă, cel mult 60 de milioane EUR sunt furnizate sub formă de împrumuturi și cel mult 40 de milioane EUR sub formă de granturi. Punerea la dispoziție a asistenței macrofinanciare din partea Uniunii este condiționată de aprobarea de către Parlamentul European și de către Consiliu a bugetului Uniunii pentru anul relevant. Asistența va contribui la acoperirea nevoilor Moldovei legate de balanța de plăți, astfel cum au fost identificate în programul FMI. 
            
            
               2.Pentru a finanța componenta de împrumut a asistenței macrofinanciare a Uniunii, Comisia este împuternicită, în numele Uniunii, să împrumute fondurile necesare de pe piețele de capital sau de la instituții financiare și să le împrumute mai departe Moldovei. Împrumuturile au o scadență medie de maximum 15 ani.
            
            
               3.Punerea la dispoziție a asistenței macrofinanciare din partea Uniunii este gestionată de Comisie, în conformitate cu acordurile sau înțelegerile încheiate între Fondul Monetar Internațional (FMI) și Moldova și cu principiile și obiectivele-cheie ale reformelor economice stabilite în Acordul de asociere UE-Moldova, inclusiv DCFTA, convenit în cadrul politicii europene de vecinătate.
            
            
               Comisia informează periodic Parlamentul European și Consiliul în legătură cu evoluția asistenței macrofinanciare din partea Uniunii, inclusiv în legătură cu plățile din aceasta, și furnizează acestor instituții documentele relevante în timp util.
            
            
               4.Asistența macrofinanciară din partea Uniunii se acordă pentru o perioadă de doi ani și jumătate începând cu prima zi de la intrarea în vigoare a memorandumului de înțelegere menționat la articolul 3 alineatul (1).
            
         
         
            
               5.În cazul în care nevoile de finanțare ale Moldovei se reduc în mod semnificativ în perioada de plată a asistenței macrofinanciare din partea Uniunii comparativ cu proiecțiile inițiale, Comisia, hotărând în conformitate cu procedura de examinare menționată la articolul 7 alineatul (2), reduce valoarea asistenței, o suspendă sau o anulează.
            
            
               Articolul 2
            
            
               1.O condiție prealabilă pentru acordarea asistenței macrofinanciare din partea Uniunii este ca Moldova să respecte mecanismele democratice reale, printre care un sistem parlamentar pluripartit și statul de drept și să garanteze respectarea drepturilor omului.
            
            
               2.Comisia și Serviciul European de Acțiune Externă monitorizează îndeplinirea acestei condiții prealabile pe parcursul întregului ciclu de viață al asistenței macrofinanciare din partea Uniunii. 
            
            
               3.Alineatele (1) și (2) se aplică în conformitate cu Decizia 2010/427/UE a Consiliului
                  7
               .
            
            
               Articolul 3
            
            
               1.Comisia, în conformitate cu procedura de examinare menționată la articolul 7 alineatul (2), convine cu autoritățile din Moldova asupra unor condiții financiare și de politică economică clar definite, axate pe reforme structurale și pe finanțe publice solide, în funcție de care urmează să fie acordată asistența macrofinanciară din partea Uniunii și care urmează să fie incluse într-un memorandum de înțelegere („memorandumul de înțelegere”) care cuprinde un calendar pentru îndeplinirea condițiilor respective. Condițiile financiare și de politică economică prevăzute în memorandumul de înțelegere sunt coerente cu acordurile sau înțelegerile menționate la articolul 1 alineatul (3), inclusiv cu programele de reformă structurală și de ajustare macroeconomică implementate de Moldova cu sprijinul FMI. 
            
            
               2.Condițiile menționate la alineatul (1) vizează, în special, creșterea eficienței, a transparenței și a responsabilității sistemelor de gestionare a finanțelor publice din Moldova, inclusiv în ceea ce privește utilizarea asistenței macrofinanciare din partea Uniunii. Progresele înregistrate cu privire la deschiderea reciprocă a piețelor, dezvoltarea schimburilor comerciale echitabile și bazate pe norme, precum și alte priorități în contextul politicii externe a Uniunii trebuie și ele luate în considerare în mod corespunzător în momentul elaborării măsurilor de politică. Progresele înregistrate pentru realizarea obiectivelor respective sunt monitorizate periodic de Comisie.
            
            
               3.Condițiile financiare detaliate ale asistenței macrofinanciare din partea Uniunii se stabilesc într-un acord de împrumut și într-un acord de grant care urmează a fi încheiate între Comisie și autoritățile din Moldova. 
            
            
               4.Comisia verifică periodic îndeplinirea în continuare a condițiilor menționate la articolul 4 alineatul (3), inclusiv conformitatea politicilor economice ale Moldovei cu obiectivele asistenței macrofinanciare din partea Uniunii. În cadrul acestor verificări, Comisia acționează în strânsă coordonare cu FMI și Banca Mondială și, dacă este necesar, cu Parlamentul European și Consiliul.
            
            
               Articolul 4
            
            
               1.Sub rezerva condițiilor menționate la alineatul (3), asistența macrofinanciară din partea Uniunii este pusă la dispoziție de către Comisie în tranșe, fiecare tranșă conținând o componentă de împrumut și una de grant. Mărimea fiecărei tranșe este stabilită în memorandumul de înțelegere menționat la articolul 3. 
            
            
               2.Sumele asistenței macrofinanciare din partea Uniunii oferite sub formă de împrumuturi sunt furnizate, dacă este cazul, în conformitate cu Regulamentul (CE, Euratom) nr. 480/2009 al Consiliului
                  8
               . 
            
            
               3.Comisia decide punerea la dispoziție a tranșelor cu condiția îndeplinirii tuturor condițiilor următoare:
            
            
               (a)condiția prealabilă prevăzută la articolul 2;
            
            
               (b)o implementare continuă și satisfăcătoare a unui program de politică ce conține măsuri ferme de ajustare și de reformă structurală, sprijinite de un mecanism de creditare al FMI fără caracter prudențial; și
            
            
               (c)implementarea satisfăcătoare a condițiilor financiare și de politică economică convenite în memorandumul de înțelegere.
            
            
               Eliberarea celei de a doua tranșe nu are loc, în principiu, mai devreme de trei luni de la punerea la dispoziție a primei tranșe. Eliberarea celei de a treia tranșe nu are loc, în principiu, mai devreme de trei luni de la punerea la dispoziție a cele de a doua tranșe. 
            
            
               4.În cazul în care condițiile de la alineatul (3) nu sunt îndeplinite, Comisia suspendă temporar sau anulează plata asistenței macrofinanciare din partea Uniunii. În astfel de cazuri, Comisia informează Parlamentul European și Consiliul cu privire la motivele respectivei suspendări sau anulări. 
            
            
               5.Asistența macrofinanciară din partea Uniunii este vărsată Băncii Centrale a Moldovei. Sub rezerva dispozițiilor stabilite în memorandumul de înțelegere, care includ o confirmare a nevoilor reziduale de finanțare bugetară, fondurile Uniunii pot fi transferate Ministerului de finanțe al Moldovei în calitate de beneficiar final. 
            
         
         
            
               Articolul 5
            
            
               1.Operațiunile de contractare și de acordare a împrumutului legate de componenta de împrumut a asistenței macrofinanciare din partea Uniunii se efectuează în euro, utilizând aceeași dată a valutei, și nu implică, pentru Uniune, transformarea scadenței și nici expunerea acesteia la riscuri legate de cursul de schimb sau de rata dobânzii sau la vreun alt tip de risc comercial.
            
            
               2.În cazul în care condițiile permit acest lucru și la solicitarea Moldovei, Comisia poate lua măsurile necesare pentru a asigura includerea în termenii și condițiile de acordare a împrumutului a unei clauze de rambursare anticipată, precum și corelarea acestei clauze cu o clauză corespondentă în termenii și condițiile operațiunilor de contractare a împrumutului. 
            
            
               3.Dacă circumstanțele permit îmbunătățirea ratei dobânzii împrumutului și dacă Moldova solicită acest lucru, Comisia poate decide refinanțarea integrală sau parțială a împrumuturilor sale contractate inițiale sau poate restructura condițiile financiare aferente. Operațiunile de refinanțare sau restructurare se efectuează în conformitate cu alineatele (1) și (4) și nu au ca efect prelungirea termenului de scadență al împrumuturilor contractate în cauză sau majorarea valorii capitalului restant la data refinanțării sau restructurării.
            
            
               4.Toate costurile înregistrate de Uniune în legătură cu operațiunile de contractare și de acordare a împrumutului prevăzute în prezenta decizie vor fi suportate de Moldova.
            
            
               5.Comisia informează Parlamentul European și Consiliul cu privire la evoluția operațiunilor menționate la alineatele (2) și (3).
            
            
               Articolul 6
            
            
               1.Asistența macrofinanciară din partea Uniunii este pusă în aplicare în conformitate cu Regulamentul (UE, Euratom) nr. 966/2012 al Parlamentului European și al Consiliului
                  9
                și cu Regulamentul delegat (UE) nr. 1268/2012 al Comisiei
                  10
               .
            
            
               2.Implementarea asistenței macrofinanciare din partea Uniunii face obiectul unei gestiuni directe. 
            
            
               3.Acordul de împrumut și acordul de grant care urmează a fi convenite cu autoritățile din Moldova conțin dispoziții care: 
            
            
               (a)asigură faptul că Moldova verifică periodic dacă finanțarea acordată din bugetul Uniunii a fost utilizată în mod corect, adoptă măsurile corespunzătoare de prevenire a neregulilor și a fraudei și, atunci când este necesar, deschide acțiuni în justiție pentru recuperarea oricăror fonduri furnizate în temeiul prezentei decizii care au fost deturnate;
            
            
               (b)asigură protecția intereselor financiare ale Uniunii, prevăzând îndeosebi măsuri specifice pentru prevenirea și combaterea fraudei, a corupției și a oricăror alte nereguli care afectează asistența macrofinanciară din partea Uniunii, în conformitate cu Regulamentul (CE, Euratom) nr. 2988/95 al Consiliului
                  11
               , cu Regulamentul (CE, Euratom) nr. 2185/96 al Consiliului
                  12
                și cu Regulamentul (UE, Euratom) nr. 883/2013 al Parlamentului European și al Consiliului
                  13
               ; 
            
            
               (c)autorizează în mod expres Comisia, inclusiv Oficiul European de Luptă Antifraudă sau reprezentanții acestora, să efectueze verificări, inclusiv verificări și inspecții la fața locului; 
            
            
               (d)autorizează în mod expres Comisia și Curtea de Conturi să efectueze audituri atât în timpul, cât și după perioada de disponibilitate a asistenței macrofinanciare din partea Uniunii, inclusiv audituri ale documentelor și audituri la fața locului, cum ar fi evaluările operaționale;
            
            
               (e)asigură faptul că Uniunea are dreptul la rambursarea anticipată a împrumutului și/sau la rambursarea integrală a grantului atunci când s-a stabilit că, în ceea ce privește gestionarea asistenței macrofinanciare din partea Uniunii, Moldova s-a angajat într-un act de fraudă sau corupție sau într-o altă activitate ilegală care prejudiciază interesele financiare ale Uniunii.
            
            
               4.Înainte de implementarea asistenței macrofinanciare din partea Uniunii, Comisia evaluează, prin intermediul unei evaluări operaționale, soliditatea mecanismelor financiare, procedurile administrative și mecanismele interne și externe de control ale Moldovei care sunt relevante pentru această asistență.
            
            
               Articolul 7
            
            
               1.Comisia este asistată de un comitet. Comitetul respectiv este un comitet în înțelesul Regulamentului (UE) nr. 182/2011.
            
            
               2.Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.
            
            
               Articolul 8
            
         
         
            
               1.Până la data de 30 iunie a fiecărui an, Comisia înaintează Parlamentului European și Consiliului un raport privind punerea în aplicare a prezentei decizii în anul anterior, inclusiv o evaluare a punerii în aplicare. Raportul:
            
            
               (a)examinează progresele înregistrate în punerea în aplicare a asistenței macrofinanciare din partea Uniunii;
            
            
               (b)evaluează situația și perspectivele economice ale Moldovei, precum și progresele înregistrate în punerea în aplicare a măsurilor de politică menționate la articolul 3 alineatul (1);
            
            
               (c)indică legătura dintre condițiile de politică economică prevăzute în memorandumul de înțelegere, performanțele economice și bugetare ale Moldovei la acea dată și deciziile Comisiei de a pune la dispoziție tranșele asistenței macrofinanciare din partea Uniunii.
            
            
               2.În cel mult doi ani de la expirarea perioadei de disponibilitate menționate la articolul 1 alineatul (4), Comisia prezintă Parlamentului European și Consiliului un raport de evaluare ex post, care evaluează rezultatele și eficiența asistenței macrofinanciare din partea Uniunii deja acordate și măsura în care aceasta a contribuit la obiectivele asistenței.
            
            
               Articolul 9
            
            
               Prezenta decizie intră în vigoare în a treia zi de la data publicării în Jurnalul Oficial al Uniunii Europene.
            
            
               Adoptată la Bruxelles,
            
            
               
                  Pentru Parlamentul European
                        
                        
                        
                        Pentru Consiliu
               
               
                  Președintele
                        
                        
                        
                        Președintele
               
            
            
               FIȘĂ FINANCIARĂ LEGISLATIVĂ
            
            
               1.CADRUL PROPUNERII/INIȚIATIVEI 
            
            
               1.1.
                     Titlul propunerii/inițiativei 
            
            
               Propunere de decizie a Parlamentului European și a Consiliului privind acordarea unei asistențe macrofinanciare Republicii Moldova 
            
            
               1.2.
                     Domeniul (domeniile) de politică în cauză în structura ABM/ABB
                  14
                
            
            
               Domeniul de politică:
                     Titlul 01 – Afaceri economice și financiare
            
            
               Activitate:
                     03 – Afaceri economice și financiare internaționale
            
            
               1.3.
                     Tipul propunerii/inițiativei 
            
            
               X Propunerea/inițiativa se referă la o acțiune nouă 
            
            
               1.4.
                     Obiective
            
         
         
            
               1.4.1.
                     Obiectiv(e) strategic(e) multianual(e) al(e) Comisiei vizat(e) de propunere/inițiativă 
            
            
               „Un nou impuls pentru locuri de muncă, investiții și creștere: promovarea prosperității dincolo de granițele Uniunii Europene”
            
            
               Principalele domenii de activitate ale DG ECFIN în acest sector sunt următoarele: 
            
            
               1. Sprijinirea implementării politicii europene de vecinătate prin aprofundarea analizei economice și consolidarea dialogului și a consultării asupra aspectelor economice ale planurilor de acțiune.
            
            
               2. Dezvoltarea, monitorizarea și implementarea asistenței macrofinanciare pentru țările terțe partenere, în cooperare cu instituțiile financiare internaționale relevante. 
            
            
               1.4.2.
                     Obiectiv(e) specific(e) și activitatea (activitățile) ABM/ABB în cauză
            
            
               Obiectivul specific nr. 1: „Promovarea prosperității dincolo de granițele Uniunii Europene: sprijinirea stabilității macrofinanciare și promovarea reformelor de stimulare a creșterii în afara UE, inclusiv prin dialoguri economice periodice cu principalii parteneri și prin acordarea de asistență macrofinanciară”
            
            
               Activitatea (activitățile) ABM/ABB în cauză Afaceri economice și financiare internaționale 
            
            
               1.4.3.
                     Rezultatul (rezultatele) și impactul preconizate
            
            
               Asistența propusă constă într-un împrumut în valoare de 60 de milioane EUR și un grant de 40 de milioane EUR acordate de UE Republicii Moldova („Moldova”), cu scopul de a contribui la ameliorarea situației balanței de plăți a acestei țări. Asistența, care urmează să fie vărsată în trei tranșe, va ajuta această țară să depășească situația dificilă economică și cea legată de balanța de plăți cu care se confruntă. Ea va promova, de asemenea, reforme structurale destinate să sporească creșterea economică sustenabilă, să reducă vulnerabilitățile macroeconomice și să îmbunătățească gestionarea finanțelor publice. 
            
            
               1.4.4.
                     Indicatori de rezultat și de impact 
            
            
               Autoritățile vor trebui să transmită periodic serviciilor Comisiei rapoarte cu privire la o serie de indicatori și să furnizeze un raport complet asupra îndeplinirii condițiilor de politică convenite înainte de plata tuturor celor trei tranșe ale asistenței. 
            
            
               Serviciile Comisiei vor continua să monitorizeze gestionarea finanțelor publice, în urma evaluării operaționale a circuitelor financiare și a procedurilor administrative din Moldova care a fost realizată pentru pregătirea acestei operațiuni. Delegația UE în Moldova va prezenta, de asemenea, rapoarte periodice pe teme relevante pentru monitorizarea asistenței. Serviciile Comisiei vor rămâne în contact permanent cu FMI și cu Banca Mondială, pentru a beneficia de informațiile desprinse din activitățile curente ale acestora în Moldova. 
            
            
               Propunerea de decizie prevede un raport anual către Consiliu și Parlamentul European, care să cuprindă o evaluare a implementării acestei operațiuni. În termen de doi ani de la expirarea perioadei de disponibilitate, se va efectua o evaluare ex post independentă a asistenței.
            
            
               1.5.
                     Motivele propunerii/inițiativei 
            
            
               1.5.1.
                     Cerință (cerințe) de îndeplinit pe termen scurt sau lung 
            
            
               Plata asistenței va fi condiționată de realizarea unor progrese satisfăcătoare în implementarea programului economic dintre Moldova și FMI, care a fost aprobat de Consiliul FMI la 7 noiembrie 2016, în urma punerii în aplicare de către autoritățile moldovene a unui număr de acțiuni preliminare. În plus, Comisia convine cu autoritățile moldovene cu privire la o serie de condiții de politică specifice, enumerate în cadrul unui memorandum de înțelegere, care trebuie îndeplinite satisfăcător înainte de eliberarea tuturor celor trei tranșe de către Comisie. 
            
            
               1.5.2.
                     Valoarea adăugată a implicării UE
            
            
               Asistența macrofinanciară propusă va ajuta Moldova să depășească șocul economic cauzat de o deteriorare a poziției bugetare și a poziției situației balanței de plăți, ca urmare a unei fraude bancare majore în noiembrie 2014, precum și exporturile și transferurile de fonduri reduse cauzate de recesiune la unii dintre partenerii comerciali regionali cheie ai Moldovei. În acest fel asistența va contribui la promovarea stabilității macroeconomice și a reformelor structurale în această țară. Venind în completarea resurselor puse la dispoziție de instituțiile financiare internaționale, de UE și de alți donatori, asistența va contribui la eficiența globală a pachetului de sprijin financiar furnizat de comunitatea internațională a donatorilor. 
            
            
               De asemenea, programul propus va consolida angajamentul guvernului în favoarea reformei și aspirațiile sale către o relație mai apropiată cu UE. Acest rezultat va fi atins, printre altele, prin impunerea unor condiții adecvate pentru plata asistenței. Într-un context mai larg, programul va transmite celorlalte țări din regiune un semnal al disponibilității UE de a continua să sprijine statele care se angajează în mod clar pe calea reformelor politice în perioade de dificultăți economice.
            
         
         
            
               1.5.3.
                     Învățăminte desprinse din experiențe anterioare similare
            
            
               Din 2004, au fost efectuate în total șaisprezece evaluări ex post ale operațiunilor de asistență macrofinanciară. Aceste evaluări concluzionează că operațiunile de asistență macrofinanciară contribuie, deși uneori modest și indirect, la îmbunătățirea sustenabilității externe, la stabilitatea macroeconomică și la realizarea reformelor structurale în țara beneficiară. În majoritatea cazurilor, operațiunile de asistență macrofinanciară au avut un efect pozitiv asupra balanței de plăți a țării beneficiare și au contribuit la relaxarea constrângerilor bugetare ale acesteia. De asemenea, aceste operațiuni au condus la o creștere economică ceva mai însemnată
                  15
               . 
            
            
               1.5.4.
                     Compatibilitatea și posibila sinergie cu alte instrumente corespunzătoare
            
            
               UE este cel mai mare donator în favoarea Moldovei. Asistența financiară angajată pentru Moldova în cadrul Instrumentului european de vecinătate și parteneriat (IEVP) pentru perioada 2007-2013 s-a ridicat la 561 de milioane EUR. Aceasta a inclus 63 de milioane EUR acordate în perioada 2012-2013 prin Programul de integrare și cooperare bazate pe stimulente din cadrul Parteneriatului estic (EaPIC). Pentru perioada 2014-2016, în cadrul Instrumentului european de vecinătate (IEV), asistența UE pentru Moldova s-a ridicat la 310 milioane EUR. Aceste fonduri au fost completate prin finanțări din alte instrumente ale UE, cum ar fi Facilitatea de investiții pentru vecinătate (FIV). În plus față de programele de cooperare bilaterală, Moldova beneficiază, de asemenea, de diferite programe regionale, în special în domeniul transporturilor, energiei și mediului. Moldova participă, de asemenea, la inițiative deschise tuturor țărilor în cadrul politicii de vecinătate, cum ar fi: Erasmus +, TAIEX, SIGMA. Pe lângă IEV, Moldova este eligibilă pentru finanțare în cadrul instrumentelor și programelor tematice ale UE: Instrumentul european pentru democrație și drepturile omului (IEDDO), Instrumentul care contribuie la stabilitate și pace (IcSP), precum și programele privind organizațiile societății civile și autoritățile locale, dezvoltarea umană și migrația și azilul. Din 2007, Banca Europeană de Investiții a acordat împrumuturi în valoare de 658 de milioane EUR, dintre care 50 de milioane EUR în 2016. 
            
            
               Principala valoare adăugată a AMF comparativ cu alte instrumente ale UE ar fi contribuția la crearea unui cadru macroeconomic stabil, inclusiv prin promovarea unei balanțe de plăți și a unei situații bugetare sustenabile, precum și a unui cadru adecvat pentru reformele structurale. Asistența macrofinanciară nu constituie un sprijin financiar regulat pentru dezvoltarea economică și socială a țărilor beneficiare. Aceasta trebuie întreruptă de îndată ce situația financiară externă a țării revine pe calea sustenabilității. Ulterior, pot fi utilizate instrumentele de cooperare obișnuite ale UE.
            
            
               AMF este totodată concepută pentru a veni în completarea intervențiilor instituțiilor financiare internaționale, în special programul de ajustare și de reformă sprijinit de mecanismul de finanțare extinsă al FMI și de împrumuturile pentru politicile de dezvoltare acordate de Banca Mondială.
            
            
               1.6.
                     Durata și impactul financiar 
            
            
               X Propunere/inițiativă pe durată determinată 
            
            
               X Propunere/inițiativă în vigoare pentru o perioadă de 2 ani și jumătate de la intrarea în vigoare a memorandumului de înțelegere, așa cum se prevede la articolul 1 alineatul (4) din decizie 
            
            
               X Se preconizează că impactul financiar se va produce în perioada 2016
                  16
               -2020 
            
            
               1.7.
                     Modul (modurile) de gestionare preconizat(e)
                  17
                
            
            
               X Gestiune directă asigurată de Comisie 
            
            
               2.
                     MĂSURI DE GESTIONARE 
            
            
               2.1.
                     Dispoziții în materie de monitorizare și de raportare 
            
            
               Asistența are caracter macroeconomic și este menită să fie compatibilă cu programul economic sprijinit de FMI. Serviciile Comisiei vor monitoriza acțiunea pe baza progreselor înregistrate în implementarea programului FMI și a măsurilor de reformă concrete care urmează a fi convenite cu autoritățile moldovene într-un memorandum de înțelegere (a se vedea și punctul 1.4.4). 
            
            
               2.2.
                     Sistemul de gestiune și de control 
            
            
               2.2.1.
                     Riscul (riscurile) identificat(e) 
            
            
               În ceea ce privește operațiunea de acordare a asistenței macrofinanciare propuse, există riscuri fiduciare, riscuri legate de politicile aplicate și riscuri legate de situația politică în general. 
            
            
               Există riscul ca asistența macrofinanciară, care nu este dedicată unor cheltuieli specifice, să fie utilizată în mod fraudulos. În general, acest risc este legat de factori cum ar fi calitatea sistemelor de gestionare din cadrul băncii centrale și al ministerului de finanțe și de adecvarea capacităților de audit intern și extern. 
            
            
               Un alt risc important pentru operațiune decurge din nesiguranța economică și politică regională, care are implicații directe asupra economiei moldovene. Performanța economică a partenerilor comerciali regionali cheie ai Moldovei (în special Rusia, dar și Belarus și Ucraina) are un impact direct asupra exporturilor și transferurilor de fonduri. Pe plan intern, riscul principal este legat de dificultățile procesului de reformă economică și de vulnerabilitățile macroeconomice existente. 
            
         
         
            
                  În cele din urmă, există riscuri care derivă dintr-o posibilă deteriorare a mediului economic european și mondial și dintr-o creștere a prețurilor la energie și la alimente la nivel internațional.
            
            
               2.2.2.
                     Metoda (metodele) de control preconizată(e) 
            
            
               Asistența macrofinanciară va face obiectul procedurilor de verificare, control și audit aflate în sarcina Comisiei, inclusiv a Oficiului de Luptă Antifraudă (OLAF), și a Curții de Conturi Europene. 
            
            
               2.2.3.
                     Costurile și beneficiile controalelor și rata probabilă de neconformitate
            
            
               Costurile de bază înregistrate de Comisie cu privire la metodele de verificare și control sunt descrise în tabelul 3.2.1. În plus, există costuri pentru Curtea Europeană de Conturi și costuri legate de eventualele intervenții ale OLAF. Evaluarea operațională, încheiată de serviciile Comisiei în 2016, ajută nu numai la evaluarea riscurilor utilizării abuzive a fondurilor, ci, în plus, furnizează informații utile asupra reformelor necesare în domeniul gestionării finanțelor publice, care pot fi reflectate ulterior în condițiile de politică aferente operațiunii. În ceea ce privește rata probabilă de nerespectare, riscul aferent (sub forma nerambursării împrumutului sau a utilizării abuzive a fondurilor) este considerat a fi scăzut, pe baza experienței cu instrumentul de asistență macrofinanciară de la crearea sa. 
            
            
               2.3.
                     Măsuri de prevenire a fraudelor și a neregulilor 
            
            
               Pentru a atenua riscurile de utilizare frauduloasă se vor lua mai multe măsuri: 
            
            
               În primul rând, acordul de împrumut și acordul de grant vor include o serie de dispoziții privind inspecțiile, prevenirea fraudei, auditurile, precum și recuperarea fondurilor în caz de fraudă sau de corupție. De asemenea, asistența va fi plătită într-un un cont special la Banca Centrală a Moldovei. 
            
            
               În plus, serviciile Comisiei au finalizat în februarie 2016, cu sprijinul unor consultanți externi, o evaluare operațională, pentru a analiza fiabilitatea circuitelor financiare și a procedurilor administrative relevante pentru acest tip de asistență. Evaluarea respectivă concluzionează că situația actuală a circuitelor financiare și administrative ale Moldovei este, în linii mari, adecvată pentru a gestiona o nouă operațiune de asistență macrofinanciară, deși persistă o serie de deficiențe importante. 
            
            
               În fine, asistența va face obiectul procedurilor de verificare, control și audit aflate în sarcina Comisiei, cu sprijinul Oficiului de Luptă Antifraudă (OLAF) și al Curții de Conturi Europene.
            
            
               3.
                     IMPACTUL FINANCIAR ESTIMAT AL PROPUNERII/INIȚIATIVEI 
            
            
            
               3.1.
                     Rubrica (rubricile) din cadrul financiar multianual și linia (liniile) bugetară(e) de cheltuieli afectată(e) 
            
            
               Linii bugetare existente
            
            
               01 03 02: Asistență macrofinanciară
            
            
               01 03 06 – Provizionarea Fondului de garantare
            
            
               În ordinea rubricilor din cadrul financiar multianual și a liniilor bugetare.
            
            
                  
                  
                  
               
                  
                  
                  
                  
                  
                  
               
                  
                  
                  
                  
                  
                  
               
                  
                  
                  
                  
                  
                  
               
               01 03 06 – Garanția Uniunii Europene pentru împrumuturile UE destinate asistenței macrofinanciare pentru țări terțe. Fondul de garantare pentru acțiuni externe trebuie să fie provizionat în conformitate cu regulamentul privind fondul
                  21
                utilizându-se fondurile aferente liniei bugetare 01 03 06 („Provizionarea Fondului de garantare”), la o rată de 9 % din totalul pasivelor. Suma provizionului se calculează la începutul anului „n” ca diferența dintre suma țintă și activele nete ale fondului la finalul anului „n-1”. Această sumă a provizionului este introdusă în anul „n” în proiectul de buget pentru anul „n+1” și este plătită efectiv într-o singură tranzacție la începutul anului „n+1” din linia bugetară 01 03 06. Prin urmare, un procent de 9 % (maximum 5,4 milioane EUR) din suma plătită efectiv se va lua în considerare în suma țintă la sfârșitul anului „n-1” pentru calcularea provizionării fondului.  Noi linii bugetare a căror creare se solicită: nu este cazul.
            
            
         
         
            
            
            
               3.2.
                     Impactul estimat asupra cheltuielilor 
            
            
               3.2.1.
                     Sinteza impactului estimat asupra cheltuielilor 
            
            
            
               milioane EUR (cu trei zecimale)
            
            
                  
                  
                  
                  
               
                  
                  
                  
                  
                  
                  
                  
                  
               
                  
                  
                  
                  
                  
                  
               
                  
                  
                  
                  
                  
                  
                  
                  
               
                  
                  
                  
                  
                  
                  
                  
                  
               
                  
                  
                  
                  
                  
                  
                  
                  
               
                  
                  
                  
                  
                  
                  
                  
                  
               
                  
                  
                  
                  
                  
                  
               
                  
                  
                  
                  
                  
                  
                  
                  
               
                  
                  
                  
                  
                  
                  
                  
                  
               
                  
                  
                  
                  
                  
                  
                  
                  
               
                  
                  
                  
                  
                  
                  
                  
                  
               
            
                  
                  
                  
                  
                  
                  
                  
                  
               
                  
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
                  
               
                  
                  
                  
                  
                  
                  
                  
                  
               
            
               
            
               În cazul în care propunerea/inițiativa afectează mai multe rubrici:
            
            
               milioane EUR (cu trei zecimale)
            
            
                  
                  
               
                  
                  
                  
                  
                  
                  
                  
               
                  
               
                  
                  
                  
                  
                  
                  
               
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
               milioane EUR (cu trei zecimale)
            
            
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
               3.2.2.
                     Impactul estimat asupra creditelor operaționale 
            
            
               ◻
                     Propunerea/inițiativa nu implică utilizarea de credite operaționale 
            
            
               X Propunerea/inițiativa implică utilizarea de credite operaționale, conform explicațiilor de mai jos:
            
            
               Credite de angajament în milioane EUR (cu trei zecimale)
            
         
         
            
                  
                  
                  
                  
                  
                  
                  
               
               
               3.2.3.
                     Impactul estimat asupra creditelor cu caracter administrativ
            
            
               3.2.3.1.
                     Sinteză 
            
            
               ◻
                     Propunerea/inițiativa nu implică utilizarea de credite cu caracter administrativ 
            
            
               X Propunerea/inițiativa implică utilizarea de credite cu caracter administrativ, conform explicațiilor de mai jos:
            
            
               milioane EUR (cu trei zecimale)
            
            
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
            
                  
                  
                  
                  
                  
                  
                  
               
               Necesarul de credite administrative va fi acoperit de creditele Direcției Generale care sunt deja alocate pentru gestionarea acțiunii și/sau realocate intern în cadrul Direcției Generale, completate, după caz, prin resurse suplimentare ce ar putea fi alocate Direcției Generale care gestionează acțiunea în cadrul procedurii de alocare anuală și în lumina constrângerilor bugetare.
            
            
            
               3.2.3.2.
                      Necesarul de resurse umane estimat 
            
            
               ◻
                     Propunerea/inițiativa nu implică utilizarea de resurse umane.
            
            
               X Propunerea/inițiativa implică utilizarea de resurse umane, conform explicațiilor de mai jos:
            
            
               Estimări în echivalent normă întreagă
            
            
                  
                  
                  
                  
                  
                  
                  
               
               
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
               
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
                  
               
                  
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
                  
                  
                  
                  
                  
                  
                  
               
               XX este domeniul de politică sau titlul din buget în cauză.
            
            
               Necesarul de resurse umane va fi asigurat din efectivele de personal ale Direcției Generale în cauză alocate deja pentru gestionarea acțiunii și/sau realocate intern în cadrul Direcției Generale, completate, după caz, prin resurse suplimentare ce ar putea fi alocate Direcției Generale care gestionează acțiunea în cadrul procedurii de alocare anuală și în lumina constrângerilor bugetare.
            
            
               Costul personalului necesar este estimat pe baza a 30 % din cheltuielile anuale pentru un funcționar cu gradul AD5-AD12.
            
            
               Descrierea sarcinilor care trebuie efectuate:
            
         
         
            
                  
               
                  
               
               3.2.4.
                     Compatibilitatea cu actualul cadru financiar multianual 
            
            
               X Propunerea/inițiativa este compatibilă cu cadrul financiar multianual actual.
            
            
               3.2.5.
                     Contribuția terților 
            
            
               X Propunerea/inițiativa nu prevede cofinanțare din partea terților. 
            
            
               3.3.
                     Impactul estimat asupra veniturilor 
            
            
               X
                     Propunerea/inițiativa nu are impact financiar asupra veniturilor.
            
         
         
            
                  
                     (1)
                  Scrisoarea din 20 august 2015 din partea prim-ministrului Streleț către comisarul Moscovici și scrisoarea din 25 martie 2016 din partea prim-ministrului Filip către vicepreședintele Dombrovskis.
               
               
                  
                     (2)
                  Decizia nr. 938/2010/UE a Parlamentului European și a Consiliului din 20 octombrie 2010 privind acordarea unei asistențe macrofinanciare Republicii Moldova (JO L 277, 21.10.2010, p. 1).
               
               
                  
                     (3)
                  Fondul de garantare trebuie să fie provizionat la o rată de 9 % din sumele vărsate la doi ani de la efectuarea plăților.
               
               
                  
                     (4)
                  JO C […], […], p. […].
               
               
                  
                     (5)
                  Poziția Parlamentului European din … și Decizia Consiliului din …
               
               
                  
                     (6)
                  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).
               
               
                  
                     (7)
                  Decizia 2010/427/UE a Consiliului din 26 iulie 2010 privind organizarea și funcționarea Serviciului European de Acțiune Externă (JO L 201, 3.8.2010, p. 30).
               
               
                  
                     (8)
                  Regulamentul (CE, Euratom) nr. 480/2009 al Consiliului din 25 mai 2009 privind constituirea Fondului de garantare pentru acțiuni externe (JO L 145, 10.6.2009, p. 10).
               
               
                  
                     (9)
                  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
               
               
                  
                     (10)
                  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 privind normele financiare aplicabile bugetului general al Uniunii (JO L 362, 31.12.2012, p. 1).
               
               
                  
                     (11)
                  Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene (JO L 312, 23.12.1995, p. 1).
               
               
                  
                     (12)
                  Regulamentul (CE, Euratom) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).
               
               
                  
                     (13)
                  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).
               
               
                  
                     (14)
                  ABM (activity based management): gestiune pe activități – ABB (activity based budgeting): întocmirea bugetului pe activități.
               
               
                  
                     (15)
                  Evaluarea ex post a asistenței macrofinanciare din partea UE acordate în perioada 2010-2012 Republicii Moldova este disponibilă pe site-ul Europa:
                     
                  
                     http://ec.europa.eu/dgs/economy_finance/evaluation/pdf/mfa_moldova_evaluation_final_report_en.pdf
                  
               
               
                  
                     (16)
                  În 2016, impactul este de 60 000 de EUR care corespund evaluării operaționale a circuitelor financiare și administrative ale Moldovei.
               
               
                  
                     (17)
                  Explicațiile privind modurile de gestionare și trimiterile la Regulamentul financiar sunt disponibile pe site-ul Europa: 
                  
                     http://ec.europa.eu/budget/explained/management/managt_who/who_en.cfm
                  
               
               
                  
                     (18)
                  Dif. = credite diferențiate / Nedif. = credite nediferențiate.
               
               
                  
                     (19)
                  AELS: Asociația Europeană a Liberului Schimb. 
               
               
                  
                     (20)
                  Țările candidate și, după caz, țările potențial candidate din Balcanii de Vest.
               
               
                  
                     (21)
                  Regulamentul (CE, Euratom) nr. 480/2009 al Consiliului din 25 mai 2009 privind constituirea Fondului de garantare pentru acțiuni externe, JO L 145, 10.6.2009, p. 10.
               
               
                  
                     (22)
                  Anul în care începe punerea în aplicare a propunerii/inițiativei.
               
               
                  
                     (23)
                  Asistență tehnică și/sau administrativă și cheltuieli de sprijin pentru punerea în aplicare a programelor și/sau a acțiunilor UE (fostele linii „BA”), cercetare indirectă și cercetare directă.
               
               
                  
                     (24)
                  Anul în care începe punerea în aplicare a propunerii.
               
               
                  
                     (25)
                  Realizările se referă la produsele și serviciile care vor fi furnizate (de ex.: numărul de schimburi de studenți finanțate, numărul de km de străzi construiți etc.).  
               
               
                  
                     (26)
                  Conform descrierii de la punctul 1.4.2. „Obiectiv(e) specific(e)…”  
               
               
                  
                     (27)
                  Anul în care începe punerea în aplicare a propunerii/inițiativei.
               
               
                  
                     (28)
                  Asistență tehnică și/sau administrativă și cheltuieli de sprijin pentru punerea în aplicare a programelor și/sau a acțiunilor UE (fostele linii „BA”), cercetare indirectă și cercetare directă.
               
               
                  
                     (29)
                  AC= agent contractual; AL = agent local; END = expert național detașat; INT = personal pus la dispoziție de agenții de muncă temporară („Intérimaire”); JED = „Jeune Expert en Délégation” (expert tânăr în delegații). 
               
               
                  
                     (30)
                  Subplafonul pentru personal extern acoperit din creditele operaționale (fostele linii „BA”).